সার্স-কোভি-২ ভাইরাসের প্রকারণসমূহ
করোনাভাইরাস রোগ ২০১৯ (সংক্ষেপে কোভিড-১৯) রোগ সৃষ্টির জন্য দায়ী গুরুতর তীব্র শ্বাসযন্ত্রীয় রোগলক্ষণসমষ্টি সৃষ্টিকারী করোনাভাইরাস ২ (ইংরেজিতে সিভিয়ার অ্যাকিউট রেসপিরেটরি সিনড্রোম করোনাভাইরাস ২) বা সংক্ষেপে সার্স-কোভি-২ ভাইরাসটির বহুসংখ্যক প্রকারণ রয়েছে। এদের মধ্যে কিছু কিছু প্রকারণকে অধিক দ্রুত ছড়িয়ে পড়ার ক্ষমতা, অধিকতর গুরুতর রোগ সৃষ্টির ক্ষমতা এবং টিকার কার্যকারিতা হ্রাস করার ক্ষমতা, ইত্যাদি কারণে বিশেষভাবে গুরুত্বপূর্ণ বলে মনে করা হয়। এই নিবন্ধে এই উল্লেখযোগ্য সার্স-কোভি-২ প্রকারণসমূহ এবং এগুলিতে দৃষ্ট উল্লেখযোগ্য ত্রুটিপূর্ণ-অভিমুখ পরিব্যক্তিগুলি (মিসসেন্স মিউটেশন) নিয়ে আলোচনা করা হয়েছে । জিআইএসএইড এস গোষ্ঠী / প্যাংগো / নেক্সস্ট্রেইন ১৯বি গোষ্ঠীর (ক্লেড) অন্তর্ভুক্ত ডব্লিউআই০৪/২০১৯ (WIV04/2019) অনুক্রমটিকে মানবজাতিকে সংক্রমণকারী প্রথম বা আদি করোনাভাইরাসটির ("শূন্য অনুক্রম") সবচেয়ে কাছাকাছি রূপ হিসেবে গণ্য করা হয় এবং এটিকে বিশ্বব্যাপী নির্দেশক অনুক্রম (রেফারেন্স সিকোয়েন্স) হিসেবে ব্যবহার করা হয়।